Natten til tirsdag og tirsdag morgen drog et kraftigt tordenvejr ind over landsdelene.

Næsten 11.000 gange slog lynet ned over Vest- og Nordjylland. Det betød blandt andet, at den i forvejen hårdt plagede togtrafik måtte døje med forsinkelser på op til 25 minutter mellem Aalborg og Hjørring, fordi tordenvejret slog signalanlægget ved Sulsted ud. I Blokhus slog lynet ned i et sommerhus. Det var så kraftigt, at el-installationerne blev brændt af og både en indvendig mur og skorstenen blev blæst omkuld. Også i Farsø slog lynet ned i et hus.